Notum esse volumus omnibus fidelibus tam futuris, quam præsentibus, quod quidam Miles, Gontardus nomine, cum fratre suo Helgerio, nos adierit deprecans, ut eis aliquid daremus de terra sancti Petri in beneficio, promittentes se omnimodis in servitio S. Petri, et nostro fideliter permansuros. Quod cum diu peterent, victi eorum precibus, dedimus eis quicquid sanctus Petrus in villa, quæ Colonica dicitur, habebat, quam dudum tenuerat frater eorum Heinricus cum Ecclesia in ipsa villa posita, indicentes eis annuatim in festivitate sancti Petri censum duorum solidorum: eo scilicet tenore ut tempore vitæ suæ idipsum, quod dedimus tenerent, post decessum vero eorum ad jus sancti Petri, et Monachorum ejus rediret; ita ut nullus posterum eorum ullo modo ex eo se intermitteret, ni spontanea voluntate, vel amicabili Abbatis, aut Monachorum ejusdem loci concessione. Si autem unus ex eis prior mortuus fuerit, ejus pars statim ad nos revertatur: nisi forte nostra spontanea voluntate iterum ei concessum fuerit. Ut autem hæ convenientiæ firmiores permanerent, hanc Kartam manu sua firmaverunt, testesque fideles adhibuerunt. Signum Gontardi. Signum Helgerii. Signum Oddonis. Signum Rainardi. Signum Saleconis. Signum Bernardi. Data II Non. Junii.